Uznesenie Európskeho parlamentu z 5. mája 2010 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre bezpečnosť sietí a informácií za rozpočtový rok 2008



Úradný vestník L 252 , 25/09/2010 S. 175 - 176



Uznesenie Európskeho parlamentu z 5. mája 2010 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre bezpečnosť sietí a informácií za rozpočtový rok 2008 EURÓPSKY PARLAMENT, so zreteľom na konečnú ročnú účtovnú závierku Európskej agentúry pre bezpečnosť sietí a informácií za rozpočtový rok 2008, so zreteľom na správu Dvora audítorov o overení ročnej účtovnej závierky Európskej agentúry pre bezpečnosť sietí a informácií za rozpočtový rok 2008 spolu s odpoveďami agentúry [1], so zreteľom na odporúčanie Rady zo 16. februára 2010 (5827/2010 – C7-0061/2010), so zreteľom na článok 276 Zmluvy o ES a článok 319 Zmluvy o fungovaní Európskej únie, so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [2], a najmä na jeho článok 185, so zreteľom na nariadenie Európskeho parlamentu a Rady (ES) č. 460/2004 z 10. marca 2004 o zriadení Európskej agentúry pre bezpečnosť sietí a informácií [3], a najmä na jeho článok 17, so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia (ES, Euratom) č. 1605/2002 [4], a najmä na jeho článok 94, so zreteľom na článok 77 rokovacieho poriadku a prílohu VI k rokovaciemu poriadku, so zreteľom na správu Výboru pre kontrolu rozpočtu (A7-0087/2010), A. keďže Dvor audítorov vyhlásil, že získal primeranú istotu, že účtovná závierka za rozpočtový rok 2008 poskytuje spoľahlivé informácie a že príslušné transakcie sú zákonné a správne; B. keďže Európsky parlament udelil 23. apríla 2009 výkonnému riaditeľovi Európskej agentúry pre bezpečnosť sietí a informácií absolutórium za plnenie rozpočtu agentúry za rozpočtový rok 2007 [5] a v uznesení, ktoré je súčasťou rozhodnutia o absolutóriu, Európsky parlament: - vzal na vedomie kritiku Dvora audítorov, že vykonávanie prevádzkových činností sa sústredilo do posledného štvrťroka 2007, pričom približne 40 % záväzkov a viac ako 50 % platieb súvisiacich s prevádzkovými činnosťami sa uskutočnilo v novembri a decembri 2007, - vyjadril nespokojnosť s odpoveďou agentúry, že v niektorých prípadoch boli prenesené rozpočtové prostriedky vypočítané s určitým stupňom aproximácie, - vyjadril znepokojenie nad skutočnosťou, že Dvor audítorov zistil nedostatky v postupoch verejného obstarávania, a to najmä že predbežný výber ponúk nebol odôvodnený, hodnotiace dokumenty nepodpísali členovia hodnotiaceho výboru a evidencia nemala štruktúru a bola neúplná; Výkonnosť 1. blahoželá agentúre k dosiahnutým výsledkom v roku 2008, zvýšeniu odolnosti európskych elektronických komunikačných sietí, rozvoju a náležitej spolupráci s členskými štátmi; 2. žiada agentúru, aby v tabuľke, ktorá bude prílohou k ďalšej správe Dvora audítorov, uviedla porovnanie výsledkov dosiahnutých v priebehu skúmaného roka, za ktorý sa udeľuje absolutórium, a výsledkov dosiahnutých v predchádzajúcom rozpočtovom roku s cieľom umožniť orgánu udeľujúcemu absolutórium uskutočniť lepšie medziročné zhodnotenie výkonnosti agentúry; Rozpočtové a finančné hospodárenie 3. berie na vedomie skutočnosť, že Dvor audítorov zistil nedostatky v postupoch verejného obstarávania, a to najmä v súvislosti s podhodnotením rozpočtu rámcovej zmluvy; zdôrazňuje najmä, že podhodnocovanie rozpočtov na obstarávanie predstavuje prekážku spravodlivej hospodárskej súťaže, keďže firmy sú menej ochotné predložiť ponuky v obmedzenej výške; berie však na vedomie odpoveď agentúry, ktorá v treťom štvrťroku 2009 vyhlásila novú verejnú súťaž s cieľom vyriešiť predchádzajúce nedostatky; 4. berie na vedomie, že agentúra naďalej vyvíja všetky možné kroky, aby jej daňové úrady hostiteľského členského štátu preplatili sumu 45000 EUR, ktorá zodpovedá výške DPH, ktorú agentúra zaplatila; 5. berie na vedomie, že v roku 2008 agentúra vykázala výnosy z úrokov vo výške 143818 EUR; na základe ročnej závierky a výšky úrokov usudzuje, že agentúra trvalo disponuje mimoriadne vysokými pokladničnými zostatkami; berie na vedomie, že k 31. decembru 2008 bol pokladničný zostatok agentúry vo výške 2436694 EUR; žiada Komisiu, aby preskúmala, akým spôsobom by sa dalo zamerať hospodárenie s hotovostnými prostriedkami na potreby v súlade s článkom 15 ods. 5 nariadenia (ES, Euratom) č. 2343/2002 s cieľom plne uplatniť túto zásadu a aká zmena koncepcie by bola potrebná na to, aby agentúra dlhodobo držala čo najnižšie hotovostné zostatky; Vnútorný audit a ľudské zdroje 6. víta, že agentúra zaviedla všetkých osem odporúčaní útvaru pre vnútorný audit, ktoré boli označené za veľmi dôležité; zdôrazňuje, že tieto odporúčania sa týkali efektívneho zavedenia auditu štandardov vnútornej kontroly a riadenia ľudských zdrojov (v súvislosti s personálnou politikou, predĺžením zmlúv s platnosťou do konca roka 2008, nezávislosťou výberových komisií a transparentnosťou kariérneho postupu); 7. pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 5. mája 2010 [6] o výkonnosti, finančnom hospodárení a kontrole agentúr. [1] Ú. v. EÚ C 304, 15.12.2009, s. 16. [2] Ú. v. ES L 248, 16.9.2002, s. 1. [3] Ú. v. EÚ L 77, 13.3.2004, s. 1. [4] Ú. v. ES L 357, 31.12.2002, s. 72. [5] Ú. v. EÚ L 255, 26.9.2009, s. 153. [6] Prijaté texty, P7_TA(2010)0139 (pozri stranu 241 tohto úradného vestníka). --------------------------------------------------